Broj: 711-I-1647-M-118/23-02-17

Zagreb, 28. srpnja 2023.

 **MARIJA HREBAC**

 direktorica Hrvatska agencije za

osiguranje depozita

**Predmet: mišljenje na zahtjev obveznice Marije Hrebac**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 20. lipnja 2023. pod brojem 711-U-5047-M-118/23-01-28 zaprimilo je zahtjev za davanjem mišljenja koji je podnijela obveznica Marija Hrebac, direktorica Hrvatska agencije za osiguranje depozita (u daljnjem tekstu: Agencija).

U podnesenom zahtjevu obveznica je postavila upit može li nekoliko sati mjesečno biti dodatno zaposlena u trgovačkom društvu koje nije na bilo koji način povezano s radom Agencije, njezinim klijentima i poslovnim partnerima, te ne obavlja bilo kakve poslove iz djelokruga Agencije. Također je postavila upit može li ostvarivati naknadu kroz rad u revizorskom odboru stranog trgovačkog društva koje na bilo koji način nije povezano sa radom Agencije, ne obavlja bilo kakve poslove iz djelokruga Agencije, kao niti sa bilo kojim drugim trgovačkim društvom sa kojim posluje Agencija.

Povjerenstvo je od obveznice, nastavno na zaprimljeni zahtjev, zatražilo porukom elektroničke pošte od 5. srpnja 2023. godine, dostavu dodatnog očitovanja na okolnosti u kojem bi trgovačkom društvu bila zaposlena, koje bi poslove obavljala, na kojem radnom mjestu i u kojem opsegu, djeluje li strano trgovačko društvo na području Republike Hrvatske te o kojem se revizorskom odboru radi, kao i koje bi poslove obavljala i u kojem opsegu/trajanju.

Obveznica je odgovorila porukom elektroničke pošte od 11. srpnja 2023. godine da se radi o trgovačkom društvu koje je u vlasništvu s njom rodbinski povezane osobe, s kojim društvom Agencija ne surađuje i nema poslovni odnos te da bi opseg njezinih poslova obuhvaćao provjeru usklađenosti financijskih izvješća s međunarodnim standardima financijskog i nefinancijskog izvještavanja do maksimalno četiri sata mjesečno. Obveznica je navela da strano trgovačko društvo ne djeluje na području Republike Hrvatske te da bi u revizorskom odboru isključivo obavljala poslove analize i provjere jesu li financijski izvještaji usklađeni s međunarodnim standardima te poslove praćenja učinkovitosti sustava kontrolnih funkcija i praćenje usklađenosti u trajanju do 2 sata mjesečno.

Na dodatno traženje Povjerenstva od 14. srpnja 2023. godine, obveznica je porukom elektroničke pošte od 17. srpnja 2023. godine, odgovorila da bi poslove u revizorskom odboru stranog trgovačkog društva obavljala u svojstvu članice, jer se sam opis poslova odnosi na revizorski odbor, kao što i trenutno obavlja poslove u revizorskom odboru Croatia banke d.d.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu: ZSSI) a na 17. sjednici održanoj 28. srpnja 2023. godine, obveznici daje mišljenje, kako slijedi.

Člankom 8. stavcima 3. i 4. ZSSI-a, propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. stavkom 1. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Iz zahtjeva za mišljenje proizlazi da bi obveznica za vrijeme obnašanja dužnosti direktorice Agencije obavljala stručne poslove u dva trgovačka društva u ukupnom trajanju od 6 sati mjesečno. Navedeni se poslovi odnose na provjeru usklađenosti financijskih izvješće te praćenje učinkovitosti sustava, slijedom čega Povjerenstvo zaključuje da bi se radilo o povremenom obavljanju drugih poslova koje obveznici mogu obavljati u trajanju od 8 do 10 sati tjedno.

S obzirom da u konkretnom slučaju obavljanje predmetnih poslova ne predstavlja obnašanje druge javne dužnosti te isti ne proizlaze iz obnašanja javne dužnosti direktorice Agencije, niti se prema navodima zahtjeva za mišljenje radi o poslovnim subjektima koji obavljaju djelatnosti koje bi bile povezane s radom Agencije, Marija Hrebac može u trajanju do četiri sata mjesečno u privatnom trgovačkom društvu obavljati poslove provjere financijskih izvješća te u revizorskom odboru stranog trgovačkog društva, kao članica istog, do 2 sata mjesečno obavljati poslove analize i provjere financijskih izvješća, pri čemu je sukladno članku 17. stavku 4. ZSSI-a dužna primitke ostvarene od njihova obavljanja navesti u imovinskoj kartici.

Nadalje, kako je prema navodima iz zahtjeva, jedno od navedenih društva u vlasništvu s obveznicom rodbinski povezanom osobom te se iz razloga ostvarene poslovne suradnje oba društava mogu smatrati s obveznicom povezanim osobama, upućuje se obveznicu na odredbu članka 2. stavka 1. ZSSI-a, prema kojoj u obnašanju javne dužnosti obveznici ne smiju svoj privatni interes stavljati ispred javnog interesa te članka 6. stavka 1. ZSSI-a, prema kojoj obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana,

Zaključno se ukazuje obveznici da je prema odredbi članka 9. ZSSI-a dužna izuzeti se od donošenja, odluka odnosno sudjelovanja u donošenju odluka i sklapanju ugovora koji utječu na njezin vlastiti poslovni interes ili poslovni interes s njim povezanih osoba kao i poslodavaca kod kojih je bila u radnom odnosu u posljednje dvije godine prije stupanja na dužnost.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Marija Hrebac, elektroničkom dostavom
2. Objava na internetskoj stranici Povjerenstva
3. Pismohrana